**TÁJÉKOZTATÓ LEVÉL**

**Tisztelt Szülők!**

Örömmel értesítjük Önöket, hogy a sikeres felvételi egyúttal lehetővé teszi azt is, hogy gyermekük a VSZK kollégiumának lakója lehessen. A kollégium az iskolával egy épületben helyezkedik el és sok előnye van a bejárással szemben:

-elkerülhetők a bejárás viszontagságai (koránkelés, téli hideg, hosszú várakozás a buszra…)

-valamennyi tantárgyból ingyenes korrepetálási lehetőség

-internethasználat

-sportolási lehetőségek (kosárlabda, foci, röplabda, kézilabda, frisbee)

-filmklub, ismeretterjesztő előadások

-színház- és múzeumlátogatás

-kézműves foglalkozások.

A kollégium olyan lakóhely, ahová a tanuló hazamegy iskola után, ahol a kollégiumi oktatók szeretetteljes következetességgel foglalkoznak a gyerekekkel, és jó család módjára követelnek, valamint értékelik a teljesítményt. Az itt lakó kollégisták közreműködésével kialakított napirend biztosítja a lehetőséget a tanulásra, szórakozásra, tudásuk gyarapítására, képességfejlesztésre.

Arra is van lehetőség, hogy a kollégiumot csak a téli hónapokban vegyék igénybe gyermekük számára, azonban a férőhely iránti igényüket a tanév kezdetéig be kell jelenteni.

**A KOLLÉGIUM INGYENES!**

A kollégiumunk **Szervezeti és Működési Szabályzata** szerint a kollégistáknak háromszori étkezést biztosítunk, amelynek feltétele **a kollégiumi étkezési díj előzetes befizetése**. (GESZ Keszthely szabályozás)

A kollégium lakóinak a napi háromszori étkezése jelenleg havi **20.000,- Ft körüli összeg (attól függően, hány tanítási nap van az adott hónapban).**

Az étkezési költséget minden hónap második felében kell a következő hónapra befizetni. A térítési díjkedvezményre való jogosultság érvényesítéséhez az érvényes igazolásokat legkésőbb az első befizetésig le kell adni, mert a **díjkedvezmény az igénylés leadását követő hónap 1-jétől érvényesíthető.**

Kérjük, hogy a tanulók **a személyes felszerelési tárgyakon** kívül hozzanak magukkal: 1 garnitúra ágyneműhuzatot, 1 db lakatot (nem túl nagy méretűt), vállfát, szobájuk díszítését szolgáló tárgyakat. Továbbá **be kell fizetni 2.000,- Ft éves diák-önkormányzati díjat**.

Tanulóinktól elvárjuk az ízléses megjelenést és a szerény, kiegyensúlyozott magatartást. Fontosnak tartjuk, hogy tanulóink tudatosan óvják a kollégiumi tulajdont. Ennek megfelelően a kollégiumi felszerelési tárgyakban és berendezésekben okozott szándékos károkat megtéríttetjük a tanulókkal, illetve szüleikkel. A kollégiumba behozott személyes dolgokért, értéktárgyakért, ékszerekért, nagyobb értékű tárgyakért (mobiltelefon, laptop stb.) felelősséget nem vállalunk!

A **9. évfolyamosok és az első alkalommal felvettek beköltözése** a tanév első tanítási napját megelőző napon **1400 - 1600** óra között zajlik (a magasabb évfolyamosok 16-19-ig). A 9. évfolyamosok szüleinek részére **16 órakor szülői értekezletet** tartunk.

Ahhoz, hogy gyermekük a kollégium lakója lehessen, kérjük, **töltsék ki** a mellékelt **jelentkezési lapot**, és azt a beiratkozáskor hozzák magukkal, így gyermekük –kollégiumi tagsággal rendelkezve- jogosan veheti igénybe szolgáltatásainkat.

Remélve, hogy gyermekük hamarosan VSZK-s kollégista lesz, üdvözöljük Önöket várva a személyes találkozást az első kollégiumi szülői értekezleten:

A Keszthelyi VSZK Kollégiumi Oktatótestülete

***Hív és vár a VSZK Kollégium!***

Miért jó, ha kollégista leszel?

* Elkerülheted a bejárás viszontagságait (koránkelés, téli hideg, hosszú várakozás a buszra…)
* Valamennyi tantárgyból élhetsz az ingyenes korrepetálás lehetőségével
* Térítésmentesen szörfölhetsz az Interneten, free WIFI
* Részt vehetsz az alábbi szabadidős programokban:
  + Sport (kosárlabda, foci, röplabda, asztali tenisz, biliárd, csocsó, kézilabda, floorball, frisbee)
  + Kiscsoportos kirándulások, túrák
  + Színház- és múzeumlátogatás
  + Ismeretterjesztő előadások teadélutáni keretben
  + Kézműves foglalkozások, képzőművészeti szakkör, filmklub
* Megismerheted a hagyományos kollégiumi ünnepi programokat, szórakozhatsz az azt követő diszkókon (ismerkedési est, Halloween, Mikulás, karácsony, farsang, Valentin-nap, nőnap, férfinap, ballagás)
* Aktív részese lehetsz a kollégiumban szövődő barátságoknak, szerelmeknek

***Gyere! Várunk! Jelentkezz!***